“ป.ปั๊บ” เด็กรุ่นใหม่บนพื้นที่สูง สร้างเกษตรยั่งยืนควบคู่การท่องเที่ยว สร้างรายได้ตลอดทั้งปี
นายบรมัตถ์ ทิพกนก ผู้อำนวยการกลุ่มส่งเสริมสหกรณ์ 7 อำเภอสบเมย จังหวัดแม่ฮ่องสอน บอกเล่าเรื่องราวแนวคิดของคนรุ่นใหม่บนพื้นที่สูงกับเกษตรวิถีใหม่ หนึ่งในสมาชิกสหกรณ์พัฒนาพื้นที่สูง แบบโครงการหลวงสบเมย จำกัด ซึ่งปัจจุบันได้รับความไว้วางใจจากเพื่อนสหกรณ์ให้ดำรงตำแหน่งรองประธานกรรมการสหกรณ์ฯ นายวรชิต ศรีพนาลัย หรือ "ป.ปั๊บ"นายวรชิต ศรีพนาลัย หรือ "ป.ปั๊บ" อายุเพียง 27 ปี เป็นคนรุ่นใหม่บนพื้นที่สูง บ้านห้วยน้ำใส อำเภอสบเมย จังหวัดแม่ฮ่องสอน เมื่อจบการศึกษาจึงเริ่มหางานทำในเมือง แต่ด้วยภาวะเศรษฐกิจในช่วงวิกฤตโควิด - 19 นำพาให้ฉุกคิด กลับสู่อ้อมกอดถิ่นบ้านเกิด ด้วยที่ว่าครอบครัวประกอบอาชีพเกษตรกรรมอยู่เดิม จึงหันเหชีวิตมาทำการเกษตร โดยมีทีมงานสถาบันวิจัยและพัฒนาพื้นที่สูง (องค์การมหาชน) เป็นพี่เลี้ยงคอยให้คำปรึกษาแนะนำ สนับสนุนแนวคิดการเกษตรที่ปลอดภัยเป็นมิตรกับสิ่งแวดล้อม วางระบบการบริหารจัดการน้ำ วางรูปแบบพื้นที่ปลูกอย่างเป็นระบบ ทำให้ตอนนี้สามารถสร้างรายได้เป็นกอบเป็นกำได้ทั้งปี ทั้งการเพาะปลูกพืชผัก ผลไม้ เลี้ยงปศุสัตว์และประมงแม้ว่าจะเป็นเพียงแค่การเริ่มต้น แต่น่าภาคภูมิใจ เพราะตอนนี้เมล็ดพันธุ์ต่างๆ กำลังเจริญงอกงามพร้อมผลิดอกออกผลในอนาคต ประจวบเหมาะกับช่วงเวลาที่นักท่องเที่ยวแสวงหาแหล่งท่องเที่ยวที่สวยงาม มีทะเลหมอก ชมธรรมชาติ เพราะอัดอั้นกันมานานตามสถานการณ์ โควิด - 19 ในฐานะคนรุ่นใหม่ไม่หยุดนิ่ง ด้วยพื้นที่ที่มีทิวทัศน์สวยงาม "ป.ปั๊บ" ลงมือปรับปรุงสถานที่ โดยคาดหวังเป็นอีกหนึ่งทางเลือกของแหล่งท่องเที่ยว ไม่เพียงแค่ชมทิวทัศน์ ทะเลหมอกเท่านั้น ยังได้เรียนรู้เกี่ยวกับการเกษตรที่เป็นมิตรกับสิ่งแวดล้อม การวางระบบการบริหารจัดการน้ำ การอนุรักษ์ทรัพยากรธรรมชาติและสิ่งแวดล้อม ชมพืชผัก ผลไม้ การเลี้ยงปศุสัตว์และประมง การปรับปรุงบำรุงดิน ที่สำคัญการได้แลกเปลี่ยนเรียนรู้กับวิถีชีวิตของคนอยู่กับป่า “ผู้มาเยี่ยมชมจะได้มากกว่าทะเลหมอก คือ "สิ่งที่คนในเมืองไม่เคยเจอ”หากสนใจท่องเที่ยวธรรมชาติเรียนรู้ วิถีคนอยู่กับป่า ติดต่อได้ที่ สวน ป.ปั๊บ บ้านห้วยน้ำใส เฟซบุ๊ก Worachit Siphanalai แนวคิดดีๆ จากคนดีๆ บนพื้นที่สูงอำเภอสบเมย จังหวัดแม่ฮ่องสอน